Gelukkig in 'n barmhartige lewenswyse – NG Vishoek
Home / Gelukkig in 'n barmhartige lewenswyse
Wel, dit moet ons aanvaar: slegs die Gees van God in elke Jesus-mens kan ou bekende waarhede gebruik om ons lewens te verander – laat ons Hom dan presies daarvoor vertrou!
'n Veranderde lewenswyse begin by 'n veranderde hart. 'n Nuwe lewenswyse kan slegs blywend en tot werklike voordeel van ander wees, waar die Heilige Gees in ons aktief werksaam is.
Binnekant, innerlik, wie jy werklik is as mens soos jy is, word gevorm en verander om millimeter vir millimeter meer te groei om met God se hart te lewe. Spontaan en vrywillig, maar ook soekend en met inspanning, kry elkeen van ons geleentheid om met 'n sagte hart soos God se hart te lewe.
Die gevolg van 'n meer en meer Gees-beheerde hart: hardheid word met sagtheid vervang; haat word met liefde vervang; selfgerigtheid word met selfloosheid vervang; jou ego maak plek vir God self in jou; jou eie belange skuif uit die pad om ruimte te gee vir ander; jou beheptheid met besittings word eerder 'n gesindheid van weggee wat jy kan; jou blindheid vir ander se seer word genees en jy kry oë en hande wat ander se pyn sien en verlig; jou traagheid om te loop na ander se nood word met energie gevul om te hardloop om verligting te bring. Ja, 'n totaal nuwe lewenswyse vol barmhartigheid!
Anders gesê: 'n barmhartige lewenswyse is 'n Goddelike werking met doelbewuste samewerking van elke Jesus-mens!
Wie van ons wil nie baie graag met sagte liefdevolle woorde en dade behandel word nie?Wie van ons wil nie graag in volkome vrede met ander lewe nie?
Wie van ons wil nie ontspan in al my verhoudinge sonder eise wat gestel word nie?
Soek dringend daarna om meer volledig van God afhanklik te wees.Soek met groter toewyding na opregte innerlike geluk by Hom.